Folketing
1997-11-20

Jeg vil gerne starte med at sige tak til forslagsstillerne for, at de er kommet frem med dette beslutningsforslag. Jeg skal senere vende tilbage til nogle af de bekymringer, vi har over forslaget og det tidspunkt, som man vil lægge sig fast på, men inden jeg kommer med disse kritiske bemærkninger, vil jeg gerne sige, at vi i det væsentlige er enige i sigtet og i en række af de konkrete retningslinjer, som forslaget angiver. For knap et år siden havde vi genteknologi på dagsordenen på foranledning, jeg tror det var af Enhedslisten. Man ønskede en redegørelse for regeringens strategi for at standse gensplejsede landbrugsprodukters indtog i Danmark og at få at vide, hvordan den økologiske produktion kunne holdes fri for gensplejsede produkter. Folketinget opfordrede dengang regeringen til at arbejde for, at de statslige økologiske regler med tilhørende kontrolmærkning kom til at sikre, at den økologiske produktion blev fri for gensplejsede produkter i alle produktionsled. Under den debat drøftede vi en mærkning af genmodificerede produkter.